**Σύντομη περιγραφή του Προγράμματος Καλλιέργειας Δεξιοτήτων (έως 200 λέξεις)**

Η θεματική ενότητα «COVID-19 και Εργασία» αποτελείται από 7 εργαστήρια, 7 διδακτικών ωρών το κάθε ένα:

1. Πανδημία και κέντρα εστίασης.

2. Αποτίμηση επιπτώσεων της Πανδημίας στα Κέντρα Εστίασης.

3. Πανδημία και επιπτώσεις στο κράτος, στις επιχειρήσεις, στους εργαζόμενους.

4. Πρόληψη των επιπτώσεων της Πανδημίας και λήψη αποφάσεων στο κράτος, στις

επιχειρήσεις, στους εργαζόμενους.

5. Τηλεργασία

6. Τηλεκπαίδευση και σύγκρισή της με την τηλεργασία.

7. Αξιολόγηση μαθητών/τριών και εργαστηρίου

Κατά την περίοδο της πανδημίας COVID-19 οι σύγχρονες κοινωνίες βρέθηκαν πολλές φορές μπροστά στο δίλημμα «Οικονομία ή Υγεία; ποιος τομέας πρέπει να έχει προτεραιότητα;» Για το συγκεκριμένο ζήτημα υπάρχουν ισχυρά επιχειρήματα και από τις δύο πλευρές.

Σκοπός της ενότητας «COVID-19 και Εργασία» είναι να προβληματίσει τους/τις μαθητές/τριες σε ζητήματα που σχετίζονται με την εργασία στην περίοδο της πανδημίας και να τους/τις βοηθήσει να κατανοήσουν ότι οι αποφάσεις σε περιόδους κρίσεις, μας φέρνουν αντιμέτωπους με πολλά διλήμματα. Η ενασχόληση με τα συγκεκριμένα διλήμματα γίνεται εφαλτήριο ώστε οι μαθητές/τριες να αναπτύξουν τις δεξιότητες

μάθησης του 21ου αιώνα (κριτική σκέψη, συνεργασία, επικοινωνία, δημιουργικότητα) και τις δεξιότητες κοινωνικής ζωής (ενσυναίσθηση, πολιτειότητα, υπευθυνότητα) και, τελικά, να είναι ικανοί/νές να διαμορφώσουν την προσωπική τους αιτιολογημένη άποψη για το ζήτημα.

**Περιγραφή βασικού θεωρητικού πλαισίου υποστήριξης του προγράμματος (έως 300 λέξεις)**

**Όταν** τον Μάρτιο 2020 ο Παγκόσμιος Οργανισμός Υγείας κήρυξε την πανδημία COVID- 19, κανείς δεν μπορούσε να φανταστεί αυτό που θα ακολουθούσε το επόμενο διάστημα.

Με την έναρξη της πανδημίας, το δημόσιο αγαθό της υγείας έγινε κεντρικό ζήτημα σε όλα τα σπίτια με τρόπο που κανείς ούτε μπορούσε να αμφισβητήσει ούτε να παραγνωρίσει την αξία του. Οι αλυσιδωτές συνέπειες της καραντίνας στην κοινωνική, οικονομική και προσωπική ζωή, ώθησαν την ανθρωπότητα να συνειδητοποιήσει με οδυνηρό τρόπο την αλληλεξάρτηση όχι μόνο των πολιτών αλλά και όλων των τομέων της δημόσιας και ιδιωτικής ζωής.

Είναι αδιαμφισβήτητο ότι η πανδημία ως ένα παγκόσμιο ζήτημα έχει πολλές αναλογίες και με άλλα θέματα, τα οποία απασχολούν την παγκόσμια κοινότητα και αποτυπώνονται στους 17 Στόχους για την Αειφόρο Ανάπτυξη των Ηνωμένων Εθνών (Ατζέντα 2030), οι οποίοι συνοψίζουν το κοινό παγκόσμιο όραμα για τη μείωση της φτώχειας, τη γεφύρωση των κοινωνικών ανισοτήτων και την αντιμετώπιση της κλιματικής κρίσης.

Συγκεκριμένα, οι κοινοί τόποι τους εντοπίζονται στην πλανητική τους διάσταση, στην επίδραση που έχουν σε όλους τους τομείς της ανθρώπινης δραστηριότητας και, τέλος, στη διεθνή συνεργασία που απαιτείται για την αντιμετώπισή τους. Η ουσιαστική διαφορά τους είναι ότι η πανδημία, σε αντίθεση με άλλα μεγάλα ζητήματα της παγκόσμιας κοινότητας είναι μια πολύ συγκεκριμένη κατάσταση, με ορατές και άμεσες αλυσιδωτές επιπτώσεις στη ζωή των ανθρώπων τις οποίες οι μαθητές/τριες βίωσαν και ως εκ τούτου διαθέτουν προσωπικές αναπαραστάσεις και παραδείγματα.

Κατά συνέπεια, η επιλογή να μελετηθεί το ζήτημα της πανδημίας COVID-19 μέσα από το πρίσμα της Εκπαίδευσης για την Αειφορία εξυπηρετεί διττό σκοπό. Αφενός, επιτυγχάνεται η συστημική κατανόηση της πανδημίας και αφετέρου, παρέχεται ένα απτό και βιωμένο παράδειγμα μελέτης μέσα από το οποίο γίνεται κατανοητή στους/στις μαθητές/τριες η δύσκολη έννοια της αειφορίας και προσεγγίζονται οι περισσότεροι από τους 17 Στόχους Αειφόρου Ανάπτυξης του ΟΗΕ.

Καταλήγοντας, θα λέγαμε ότι η επιλογή να στηριχθεί το εκπαιδευτικό υλικό στη μεθοδολογία και στις εκπαιδευτικές πρακτικές της Εκπαίδευσης για την Αειφορία όχι μόνο προσφέρει το θεωρητικό ερμηνευτικό πλαίσιο για την προσέγγιση των σύνθετων πτυχών της πανδημίας, αλλά αποτελεί άσκηση κοινωνικής εκπαίδευσης, που στοχεύει στη διαμόρφωση ενεργών και κριτικά σκεπτόμενων δημοκρατικών πολιτών, αντλεί τις παιδαγωγικές της καταβολές από την κριτική παιδαγωγική και καλλιεργεί δεξιότητες «όπως αυτές της συνεργασίας, της διαλλακτικότητας, της διαπραγμάτευσης και της συναίνεσης για την επίτευξη ενός κοινού στόχου».

## Προσβασιμότητα

**ΟΧΙ**

**Δυνατότητα επέκτασης**

Οι εκπαιδευτικές δραστηριότητες και η μεθοδολογία που ακολουθείται στην θεματική **«COVID- 19 και Εργασία»** μπορούν να αξιοποιηθούν σε αντίστοιχα μεγάλα ζητήματα που απασχολούν τη διεθνή κοινότητα, θέτουν διλήμματα και συστημικά αλληλοεπιδρούν με τομείς της ιδιωτικής και δημόσιας ζωής, της οικονομίας και του φυσικού περιβάλλοντος. Τέτοια ζητήματα μπορεί να είναι η μετανάστευση στον 21ο αιώνα και οι επιπτώσεις της στην οικονομία, την κοινωνία, και το φυσικό περιβάλλον σε διεθνές, εθνικό ή τοπικό επίπεδο, η κλιματική κρίση και οι αλλαγές που απαιτούνται για την αντιμετώπισή της σε διεθνές, εθνικό, τοπικό, δημόσιο ή ιδιωτικό επίπεδο, οι σύγχρονες καινοτομίες της τεχνολογίας, όπως η τεχνητή νοημοσύνη και οι επιπτώσεις της στην κοινωνική και οικονομική ζωή ενός τόπου κλπ.